Folketing
2013-11-26

Nu er det fint nok, at den foregår gennem mig, altså debatten mellem statsministeren og Enhedslisten. Jeg er sikker på, at det kommer til at ske mere direkte senere. Jamen det er jo fantastisk, hvis det, statsministeren så siger nu, er, at det krav om, at der skal være en minimumsstandard, altså at den enkelte ældre har ret til at få hjælp til bad to gange om ugen, bliver opfyldt som et, går jeg ud fra, retskrav – eller hvad? For jeg tror nok – det er jo lidt teknisk – at debatten har handlet om, hvordan man i virkeligheden sikrer, at det retskrav rent faktisk også er der. Så må jeg bare afslutningsvis spørge statsministeren, for jeg tror desværre, det er min sidste runde, men ellers glæder jeg mig til at komme igen: Vil statsministeren acceptere, at det bliver et retskrav for den enkelte ældre, at den ældre kan kræve, hvis ikke den ældre selv kan komme i bad, at få hjælp til det to gange om ugen? Er det sådan at forstå?